इस संग्रह की सभी रचनाओं पर चर्चा करना न तो संभव है और न ही वांछनीय। अत: लेखक की कुछ चुनिंदा रचनाओं पर अपने विचार रखना चाहूँगा। राजनीति के विषय पर लेखक ने खुलकर लिखा है। राजनीतिज्ञों के चेहरों पर से नकाब हटाते हुए उनके दुष्कृत्यों को उजागर किया है। राजनीति इस विषय पर लेखक की पहली रचनाओं में से है, लेकिन मेरी नज़र में यह श्रेष्ठ रचना है। यही वह रचना है जिससे मैंने वर्ष 1981 में अनुवादक के रूप में अपना सफर शुरू किया था। मानवेतर पात्रों के माध्यम से लेखक नसे इस कथ्य का संप्रेषण सफलतापूर्वक किया है कि राजनीतिज्ञ बहुत अड़ियल, स्वार्थी और चालबाज़ होते हैं। उनके लिए किए गए वायदे का कोई महत्त्व नहीं होता। रचना में पहली बकरी बैठ जाती है ताकि संकरे पुल से दूसरी बकरी उसके ऊपर पैर रखकर गुज़र सके। ऐसा करने का सुझाव भी उसका ही था। लेकिन जैसे ही दूसरी बकरी अपना पैर उसकी पीठ ऊपर रखती है, पहली खड़ी हो जाती है। संतुलन बिगड़ जाने से दूसरी बकरी धड़ाम से नीचे गंदे नाले में गिर जाती है। पहली बकरी को अपने दुष्कर्म एवं वायदा खिलाफी पर थोड़ा–सी भी अफसोस नहीं होता। वह मुस्कराती हुई, छाती तानकर, पुल पार करती है। राजनीति विषय पर ही सिफारिश, सत्ताधीश एवं चोर की जूती आदि रचनाएँ प्रशंसनीय बन पड़ी हैं। चोर की जूती बिल्कुल अलग तरह की रचना है, जिसमें लेखक यह संदेश देने में सफल रहा है कि हम कितने ही चतुर बनें, राजनीतिज्ञों से ठगे तो हम ही जाते हैं। हम जाने–अनजाने उनके प्रचार–प्रसार में भागीदार बन जातें हैं। सत्ताधीश में बाँटो और राज करो की नीति का कथ्य बखूबी उजागर हुआ है।